**Projektas**

2013-11-19

**LIETUVOS RESPUBLIKOS**

**VIETOS BENDRUOMENIŲ**

**SAVIVALDOS POLITIKOS PAGRINDŲ ĮSTATYMAS**

2013 m. d. Nr.

Vilnius

**PIRMASIS SKIRSNIS**

**BENDROSIOS NUOSTATOS**

**1 straipsnis. Įstatymo paskirtis**

Šiuo įstatymu apibrėžiami vietos bendruomenių savivaldos politikos, įtvirtintos Europos vietos bendruomenių savivaldos chartijoje (Lietuvoje ratifikuota 1999 metais), pagrindai, nustatomi vietos savivaldos principai, kurie įgalina vietos bendruomenes sutelktai ir savarankiškai veikti visų vietos gyventojų labui. Vadovaujantis chartijoje įtvirtintu subsidiarumo principu įtvirtinama vietos bendruomenės teisė pačiai spręsti tuos viešuosius reikalus, kuriuos bendruomenė spręsti pajėgi pati.

**2 straipsnis. Pagrindinės šio įstatymo sąvokos**

1. **Vietos bendruomenė** - visi toje teritorijoje (gyvenamojoje vietovėje) gyvenantys žmonės, susieti kaimynystės ryšiais bei turintys bendrų interesų.

2. **Vietos bendruomeninė organizacija** - toje teritorijoje gyvenančių gyventojų grupės įkurta asociacija, kuri veikia konkrečios vietos bendruomenės labui.

3. **Vietos bendruomenės taryba** – Vyriausybės nustatyta tvarka sudaryta taryba, į kurią įeina vietos bendruomenės išrinkti, bendruomeninių organizacijų deleguoti vietos gyventojų atstovai ir kuriai įstatymais ir kitais teisės aktais suteikiama kompetencija priimti sprendimus vietos bendruomenės savivaldos klausimais.

**3 straipsnis. Vietos bendruomenių savivaldos politikos pamatiniai principai:**

1. **Subsidiarumo** - kai vietos bendruomenė pati gali ir nori priimti bei įgyvendinti tam tikrus sprendimus, tai tie sprendimai neturi būti priimami bei įgyvendinami aukštesnių valdžios institucijų.

2. **Atsakingumo** - kiekvienas bendruomenės narys yra atsakingas už savo poelgius.

3. **Informatyvumo** - vietos bendruomenės taryba, seniūnas ir seniūnaičiai privalo viešinti visus planuojamus priimti ir priimtus sprendimus, lėšų panaudojimą bei teikti visą informaciją, aktualią vietos gyventojams.

4. **Nešališkumo** - vietos bendruomenės nariai, kuriems suteikta kompetencija priimti sprendimus bendruomenės vardu, turi vengti viešų ir privačių interesų konflikto.

5. **Sąžiningumo** - analizuojant galimas sprendimo alternatyvas, tiesiogiai susijusias su vietos gyventojais, bei priimant sprendimus turi būti išsakomos visos būsimo sprendimo galimybės ir pasekmės vietos bendruomenei.

6. **Solidarumo** - įgyvendindama savivaldą vietos bendruomenė vieningai, solidariai prisiima teises ir pareigas.

**ANTRASIS SKIRSNIS**

**VIETOS BENDRUOMENIŲ ĮGALIOJIMAI VIETOS SAVIVALDOJE**

**4 straipsnis. Vietos bendruomenės tarybos (toliau- taryba) formavimas**

1. Taryba sudaroma tam, kad įgyvendintų vietos bendruomenės savivaldą ir priimtų sprendimus vietos bendruomenės vardu įstatymais ir kitais teisės aktais jai nustatytos kompetencijos ribose.

2. Tarybos veikla ir sprendimai neturi prieštarauti regioniniams, nacionaliniams ar kitiems aukštesnio lygio sprendimams.

3. Jei savivaldybės priimti sprendimai turės tiesioginės įtakos tam tikros vietos bendruomenės gyvenimui, tai vietos bendruomenė turi teisę iš savivaldybės gauti informaciją apie ruošiamus sprendimus ir pateikti savo nuomonę savivaldybei, savivaldos institucijoms.

4. Vyriausybei pavedama iki 2014 m. birželio 1 dienos patvirtinti tarybų sudarymo tvarką ir pavyzdinį jų veiklos reglamentą.

**5 straipsnis. Vietos bendruomeninių organizacijų vieta įgyvendinant vietos savivaldą**

1. Įgyvendinant chartijoje įtvirtintą subsidiarumo principą vietos bendruomenė per vietos bendruomenines organizacijas gali teikti viešąsias paslaugas.

2. Vietos bendruomeninė organizacija gali tenkinti vietos gyventojų viešuosius poreikius ir teikti nustatytas paslaugas bendruomenės nariams, gaudama tam savivaldybės tarybos nustatytą finansavimą.

3. Vietos bendruomeninė organizacija norėdama teikti paslaugas bei tenkinti viešuosius poreikius vietos gyventojams privalo atitikti nustatytus kriterijus.

4. Vyriausybei pavedama iki 2014 m. liepos 1 dienos patvirtinti kriterijus, kuriuos turi atitikti bendruomeninės organizacijos, siekiančios teikti viešąsias paslaugas ir gauti tam skirtą finansavimą.

**TREČIASIS SKIRSNIS**

**SENIŪNO IR SENIŪNAIČIO ĮGALINIMAS VEIKTI VIETOS SAVIVALDOJE**

**6 straipsnis. Seniūno įgaliojimai, jų pradžia ir pabaiga**

1. Seniūnai renkami tiesioginiuose rinkimuose.

2. Seniūnas tiesiogiai renkamas vietos gyventojų ne trumpesnei kaip 4 ir ne ilgesnei kaip 6 metų kadencijai, organizuojant rinkimus kartu su kitais Valstybėje, savivaldybėse vykdomais rinkimais ar referendumais.

3. Vyriausybei pavedama iki 2014 m. rugsėjo 1 dienos parengti projektus teisės aktų, nustatančių seniūnų rinkimo ir atleidimo tvarką, atliekamas funkcijas.

**7 straipsnis. Seniūnaičių įgaliojimai, jų pradžia ir pabaiga**

1. Seniūnaičiai renkami tiesiogiai.

2. Seniūnaičių rinkimai organizuojami kartu su savivaldybės tarybos rinkimais.

3. Seniūnaičiai renkami 4 metams.

4. Vyriausybei pavedama iki 2014 m. rugsėjo 1 dienos parengti projektus teisės aktų, nustatančių, kaip seniūnaičiai yra renkami, kokios jų funkcijos bei kokiais atvejais ir kaip jie nušalinami nuo pareigų.

**KETVIRTASIS SKIRSNIS**

**SENIŪNIJOS, VIETOS BENDRUOMENIŲ TARYBOS VEIKLOMS SKIRTOS LĖŠOS**

**8 straipsnis. Seniūnijos finansai**

1. Seniūnija - juridinis asmuo su savo savarankišku biudžetu, kuris kartu yra ir dalis savivaldybės biudžeto pagal savivaldybės tarybos nustatytas proporcijas.

2. Seniūnijos lėšos naudojamos derinant seniūnijos administracijos ir vietos bendruomenės tarybos sprendimus.

3. Kiekvieno Lietuvos gyventojo nepanaudoti 2 % GPM lieka tos teritorijos, kurioje jis gyvena, vietos bendruomenės reikmėms tenkinti. Lėšos naudojamos vadovaujantis vietos bendruomenės tarybos sprendimais. Mokesčių mokėtojai 2 proc. savo GPM biudžetinėms įstaigoms skirti negali - biudžetinės įstaigos gali gauti papildomą finansavimą iš tos vietos bendruomenės, kurios teritorijoje įstaiga vykdo veiklą.

4. Vyriausybei pavedama iki 2014 m. liepos 1 d. parengti tvarką ir reikiamus teisės aktų projektus, reikalingus šio straipsnio įgyvendinimui.

**BAIGIAMOSIOS NUOSTATOS**

**9 straipsnis. Įstatymo įsigaliojimas ir įgyvendinimas**

1. Šis įstatymas įsigalioja 2014 m. sausio 1 d.

2. Vyriausybė įstatyme nustatytais terminais parengia ir pateikia Seimui įstatymų pataisas bei poįstatyminius aktus, įgyvendinančius numatytas nuostatas.

3. Savivaldybių tarybos įstatyme nustatytais terminais parengia ir priima sprendimus.

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS ​

Teikia

Seimo narys Donatas Jankauskas